༄། །ཤྲཱི་རྡོ་རྗེ་ནག་པོ་ཆེན་པོ་ལྕམ་དྲལ་ལས་མཁན་ལྔ་དང་བཅས་པའི་བསྟོད་བསྐུལ་འཕྲིན་ལས་མྱུར་དུ་བསྒྲུབ་པའི་ཕོ་ཉ་བཞུགས།། ན་མོ་བུདྡྷ་དྷྭ་ཛ་ཤྲཱི་མཧཱ་ཀ་ལ་ཡེ། ཧཱུྃ། རབ་འབྱམས་རྒྱལ་བ་ཀུན་འདུས་དྲག་པོའི་སྐུ། །རབ་བསྒྲགས་མི་རྟོག་བསྐྱེད་པ་དྲག་པོའི་གསུང་། །རབ་གཏུམ་གདུག་པ་འདུལ་མཛད་དྲག་པོའི་ཐུགས། །རབ་འབར་དབུས་གནས་དྲག་ཤུགས་ཅན་ལ་བསྟོད། །གཏུམ་ཆེན་ཁྱོད་ཀྱི་སྐུ་ནི་ནམ་མཁའི་མདོག །ཞལ་གཅིག་ཕྱག་གཉིས་གྲི་གུག་ཐོད་པས་བྲེལ། །འགྱིང་བའི་སྟབས་ཀྱིས་སྲིད་གསུམ་ཟིལ་གྱིས་གནོན། །ཁྲག་འཐུང་དཔའ་བོ་ཆེ་ལ་བདག་བསྟོད་དོ། །རྣམ་འཕྲུལ་དུ་མས་དགྲ་བགེགས་ཆམ་ལ་འབེབས། །བསྟན་དང་བསྟན་འཛིན་བུ་ལྟར་བརྩེ་བས་སྐྱོང་། །རྒྱལ་བའི་བཀའ་ལྟར་རྒྱལ་བ་དགྱེས་མཛད་པའི། །དཔལ་འབར་མཧཱ་ཀཱ་ལར་ཀུན་ནས་བསྟོད། །སངས་རྒྱས་བསྟན་པ་རིན་ཆེན་སྲུང་མ་ཁྱོད། །དམ་ཚིག་ལྡན་པ་རྣམས་ཀྱི་དགྲ་ལྷ་སྟེ། །ཆོས་ཀྱི་འཁོར་ལོ་ཡོངས་ཀྱི་སྲོག་གི་ཤིང་། །དགྲ་བོའི་བཤན་པ་ནག་པོ་ཆེ་ལ་བསྟོད། །བྷྱོཿ བདུད་ཀྱི་ལྕམ་གཅིག་ནམ་གྲུ་མཐུ་མོ་ཆེ། །ཞལ་གཅིག་ཕྱག་བཞི་ཞབས་གཉིས་བརྗིད་པའི་སྐུ། །བོང་བུ་ལ་བཞོན་ཁམས་གསུམ་གློག་ལྟར་འཁྱུག །རྒྱལ་བའི་བསྟན་འཛིན་འདོད་ཁམས་ལྷ་མོར་བསྟོད། །ཧཱུྃ་རྡོ་རྗེ་གུར་གྱི་མགོན་པོའི་ཐུགས་ཀྱི་སྲས། །གནོད་སྦྱིན་ནག་པོ་གསེར་གྱི་རྣ་ཆ་ཅན། །ཕྱག་གཡས་གྲི་གུག་གཡོན་པ་པདྨོའི་གཉེན། །རབ་བརྗིད་མི་ལྤགས་གྱོན་ལ་བསྟོད་པར་བགྱི། །བྷྱོཿ ཡུམ་མཆོག་དྲག་མོ་གཏུམ་ཆེན་གནོད་སྦྱིན་མོ། །བྱུ་རུའི་ལན་ཚར་དར་ནག་ཅོད་པན་ཅན། །གཡས་པ་སྤུ་གྲི་གཡོན་པ་ཀུ་མུད་གཉེན། །རལ་པས་སྟོང་གསུམ་ཁྱབ་ལ་ཕྱག་འཚལ་ལོ། །ཧཱུྃ་གསང་བའི་ལས་མཁན་པུ་ཏྲ་ཆེན་པོ་ཁྱོད། །རབ་བརྗིད་ཞལ་གདངས་ལྗགས་དམར་གློག་ལྟར་འཁྱུག །བསྟན་པའི་དགྲ་བོའི་སྲོག་རྩ་མྱུར་གཅོད་པའི། །འཕྲིན་ལས་མགོན་པོ་ཁྱོད་ལ་བདག་བསྟོད་དོ། །ཧཱུྃ་ནུབ་བྱང་བདུད་ཀྱི་གཙོ་བོ་བྷ་ཊ་ཁྱོད། །སྟག་ལྤགས་ལུས་གྱོན་དམ་ཤིང་མི་སྙིང་འཛིན། །རལ་པའི་གསེབ་ནས་མེ་རླུང་དྲག་ཏུ་འཁྲུག །མི་མགོའི་ཕྲེང་བས་བརྒྱན་པ་ཁྱོད་ལ་བསྟོད། །བྷྱོཿ མཐུ་ལྡན་སྲིང་མོ་ནག་མོ་ཁྲག་མིག་མ། །གསེར་གྱི་སྤུ་གྲི་མི་ཡི་རྒྱུ་མ་འདྲེན། །རལ་པ་གཅིག་འཕྱང་ཁ་ནས་མེ་ཕུང་འབར། །བྱང་ཤར་གནོད་སྦྱིན་གཙོ་མོ་ཆེ་ལ་བསྟོད། །ལས་མཁན་ཆེན་པོའི་སྐུ་ཡི་ཕྱོགས་བཞི་ནས། །བཙན་དང་གཤིན་རྗེ་རྒྱལ་པོ་ཐེའུ་རང་དང་། །ཤ་ཟ་མ་མོ་དྲག་པོ་གཟའ་བདུད་ཀྱི། །དམག་དཔུང་རུ་འདྲེན་སྡེ་བཞི་འཁོར་བཅས་བསྟོད། །དེ་ལྟར་རྒྱལ་བའི་བཀའ་ལས་མི་འདའ་བའི། །རྩལ་དྲག་མངའ་བདག་དམ་ཅན་རྒྱ་མཚོའི་ཚོགས། །དངོས་འབྱོར་ཡིད་སྤྲུལ་མཆོད་སྤྲིན་འདི་བཞེས་ལ། །སྔགས་འཆང་བདག་གི་བཅོལ་པའི་འཕྲིན་ལས་མཛོད། །སངས་རྒྱས་བསྟན་པ་སྤྱི་དང་ས་སྐྱ་པའི། །བསྟན་པ་རིན་ཆེན་རབ་ཏུ་སྤེལ་འདོད་པའི། །རྣལ་འབྱོར་བདག་གི་ལྷག་བསམ་རབ་དཀར་ཡང་། །དུས་ངན་སྐྱེ་བོའི་བསམ་ངན་གདུག་རྩུབ་ཀྱི། །སྣ་ཚོགས་ཐབས་ཀྱིས་ཡང་ཡང་འཚེ་བ་འདི། །བཀའ་སྲུང་དམ་ཅན་རྒྱ་མཚོས་དགོངས་པར་མཛོད། །རིག་འཛིན་བདག་གིས་མ་ཉེས་མ་ཐོ་བ། །ཡེ་ཤེས་སྤྱན་ལྡན་རྣམས་ཀྱིས་ཇི་བཞིན་མཁྱེན། །དེ་ཕྱིར་རྩ་བརྒྱུད་བླ་མའི་བཀའ་བཞིན་དུ། །དམ་ཅན་རྒྱ་མཚོས་མཐུ་རྩལ་དཔུང་སྐྱེད་ལ། །དམ་ཉམས་འདི་ལ་རྟགས་མཚན་མྱུར་དུ་ཕྱུངས། །འདི་ལ་ད་ལྟ་རྟགས་མཚན་མ་བྱུང་ན། །སྔོན་གྱི་དམ་བཅས་འགལ་བར་མི་འགྱུར་རམ། །མ་གཡེལ་མ་གཡེལ་ཆོས་སྐྱོང་སྲུང་མའི་ཚོགས། །ཆོས་ཤིག་ཆོས་ཤིག་དྲག་པོའི་དམག་ལ་ཆོས། །དམ་ཉམས་དགྲ་བོའི་སྙིང་ཁྲག་ཐང་ལ་ཕོ། །སྲོག་རྩ་ཆོད་ལ་ཤ་རུས་ཞལ་དུ་གསོལ། །དུས་ལ་བབ་བོ་སྲུང་མ་ལས་ལ་བཞེངས། །བཅོལ་པའི་འཕྲིན་ལས་ད་ལྟ་ཉིད་དུ་སྒྲུབས། །ཞེས་པ་འདི་ནི་རྡོ་རྗེ་འཆང་སངས་རྒྱས་རྒྱལ་མཚན་གྱི་ཞབས་ཟུང་སྤྱི་བོའི་གཙུག་ཏུ་བཀོད་པའི་རྣལ་འབྱོར་པ་དཔལ་ས་སྐྱ་པ་ཤཱཀྱའི་དགེ་སློང་བྱམས་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས། བསམ་རྩེ་བྲང་ཆེན་ཡང་སྟེང་དུ་སྦྱར་བ་འདིས་བསམ་པ་ཇི་ལྟ་བ་བཞིན་འགྲུབ་པར་གྱུར་ཅིག །ཀ་ལྱཱན་ཝརྡྷནྟུ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
ཤྲཱི་རྡོ་རྗེ་ནག་པོ་ཆེན་པོ་ལྕམ་དྲལ་ལས་མཁན་ལྔ་དང་བཅས་པའི་བསྟོད་བསྐུལ།

:Rare Texts of the Sakya TraditionR
jamyang